**Vyhlásenie**

**podľa čl. 23 ods. 3 písm. a) Legislatívnych pravidiel vlády SR**

Návrh zákona, ktorým sa mení a dopĺňa zákon č. 406/2011 Z. z. o dobrovoľníctve a o zmene a doplnení niektorých zákonov a ktorým sa menia a dopĺňajú niektoré zákony sa predkladá na rokovanie Legislatívnej rady vlády Slovenskej republiky s rozporom s Ministerstvom financií Slovenskej republiky.

**Pripomienka Ministerstva financií Slovenskej republiky:**

**V doložke vybraných vplyvov je označený negatívny, rozpočtovo nezabezpečený vplyv na rozpočet verejnej správy**. V Analýze vplyvov na rozpočet verejnej správy, na zamestnanosť vo verejnej správe a financovanie návrhu (ďalej len „analýza vplyvov“) je v tabuľke č. 1 kvantifikovaný **celkový nárast výdavkov na kapitolu Ministerstva vnútra SR v sume 473 842 eur v roku 2025**. V časti 2.2.4. Výpočty vplyvov na verejné financie predkladateľ uvádza, že „Výdavky na zriadenie a realizáciu finančného nástroja prostredníctvom dotačného mechanizmu na podporu dlhodobých dobrovoľníckych programov v rámci zákona č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky budú zabezpečené z výdavkov štátneho rozpočtu Slovenskej republiky. Kvantifikácia predpokladá celkový negatívny vplyv na rozpočet verejnej správy od roku 2025 každoročne na úrovni cca 473 842 eur, pričom táto finančná alokácia je zložená **z dvoch položiek: 450 000 eur ročne určených na podporu dlhodobých dobrovoľníckych programov prostredníctvom predložených projektov uchádzajúcich sa o poskytnutie dotácie a cca 23 842** **eur ročne na vytvorenie 1 nového štátnozamestnaneckého miesta** za účelom administrácie samotnej dotačnej schémy.“. Za oblasť zamestnanosti nesúhlasíme so zvýšením limitu počtu zamestnancov a osobných výdavkov kapitoly Ministerstva vnútra SR vzhľadom na vysoké neplnenie limitu počtu zamestnancov (za rok 2021 v počte 3 693 osôb bez regionálneho školstva). **Žiadame všetky negatívne vplyvy na rozpočet verejnej správy vyplývajúce z návrhu zákona zabezpečiť v rámci schválených limitov** výdavkov a počtu zamestnancov dotknutého subjektu verejnej správy na príslušné rozpočtové roky **bez dodatočných požiadaviek na rozpočet verejnej správy**. V nadväznosti na uvedené žiadame upraviť doložku vybraných vplyvov a analýzu vplyvov tak, aby z nich nevyplýval rozpočtovo nekrytý vplyv. Toto konštatovanie žiadame uviesť v časti 2.1.1. Financovanie návrhu analýzy vplyvov. V tejto súvislosti žiadame aj vypustenie bodu C.1 z návrhu uznesenia vlády SR.

Ministerstvo vnútra Slovenskej republiky nedisponuje s voľnými zdrojmi vo svojej kapitole, ktorými by vedelo zabezpečiť finančné krytie predmetného návrhu zákona od roku 2025.